Det Økonomiske og Sociale Udvalgs udtalelse om "Kommissionens forslag til Rådets direktiv om ændring af Rådets direktiv 92/12/EØF af 25. februar 1992 for så vidt angår midlertidige mængdebegrænsninger for punktafgiftsbelagte produkter, der bringes ind i Sverige fra andre medlemsstater"

(2000/C 268/02)

Rådet for Den Europæiske Union besluttede den 26. maj 2000 under henvisning til EF-traktatens artikel 93 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Clive Wilkinson til ordfører. Sektionen vedtog sin udtalelse den 7. juni 2000.

Det Økonomiske og Sociale Udvalg vedtog på sin 374. plenarforsamling af 12.-13. juli 2000, mødet den 12. juli 2000, følgende udtalelse med 97 stemmer for, 1 imod og 4 hverken for eller imod.

1. Indledning

1.1. Det er et af det indre markeds grundlæggende principper, at borgerne har ret til overalt i EU at medbringe varer, som de har erhvervet til eget brug og betalt skatter og afgifter af i et hvilket som helst medlemsland, uden yderligere betaling af moms og punktafgifter. Dette gælder også afgiftsbelagte varer som alkohol og tobak. Der er ingen mægdebegrænsninger, forudsat varerne er til personlig brug og transporteres af den pågældende selv.

1.2. I 1996 fik Danmark, Finland og Sverige med direktiv 96/99/EF indrømmet en midlertidig undtagelse, som giver dem ret til at anvende kvantitative restriktioner på alkohol og tobak, som indføres på deres territorium fra en anden medlemsstat. For Finlands og Danmarks vedkommende udløber denne undtagelse ved udgangen af 2003; for Sverige er udløbsdatoen den 30. juni 2000, idet der dog er knyttet en revisionsordning til denne dato.

1.3. Den svenske regering har nu anmodet om en forlængelse af undtagelsen til udgangen af 2003. Anmodningen begrundes med et behov for mere tid til at tilpasse den svenske alkoholpolitik, men samtidig forpligter den svenske regering sig til gradvis at hæve mængdebegrænsningerne.

2. Bemærkninger

2.1. Som det også var tilfældet i den nylige udtalelse om ølimport til Finland(1), beklager ØSU enhver forlængelse af den periode, hvor forbrugerne afskæres fra nogle af det indre markeds fordele. Også i dette tilfælde er det klart, at behovet for at opnå en yderligere undtagelse hovedsagelig skyldes mærkbare forskelle i forbrugerpriserne på de pågældende produkter. Selv om forskelle i levestandard og andre faktorer utvivlsomt influerer på priserne, er der ingen tvivl om, at de høje svenske punktafgifter er den faktor, som vejer tungest. Samtidig skal ØSU dog påpege, at der tilkommer den svenske alkoholpolitik i det mindste en del af æren for den relativt begrænsede forekomst af alkoholrelaterede sygdomme i Sverige.

2.2. Som ØSU påpegede og anerkendte for Finlands vedkommende, er den svenske regering i sin fulde ret til selv at fastsætte sine punktafgiftssatser. ØSU værdsætter imidlertid, at dette forslag ved at iværksætte uddannelses- og oplysningsprogrammer og ved at tackle de høje punktafgifter vil sørge for, at det ikke bliver nødvendigt at anmode om yderligere forlængelser af undtagelserne.

2.3. ØSU deler de bekymringer for folkesundheden, som den svenske regering anfører som årsag til fortsat at begrænse varernes frie bevægelighed. Alt tyder imidlertid på, at mens høje priser nok kan begrænse det samlede forbrug, så har de ingen effekt på folk med et overdrevent alkoholforbrug. Desuden fører de til øget smugling og ulovlig produktion. ØSU er enig med Kommissionen, når denne i sin begrundelse påpeger, at alkoholmisbrug bør bekæmpes med forebyggende midler og oplysning samt ved fokusering på problemgrupper snarere end generelle foranstaltninger, der rammer alle forbrugere.

2.4. Det nye alkoholprogram, som den svenske regering nu skal iværksætte, kunne tjene som en nyttig ledetråd for andre medlemsstater, når de overvejer, hvordan de kan sætte ind over for deres alkoholmisbrugsproblemer, eventuelt som led i den foreslåede EU-politik på dette område.

3. Konklusioner

3.1. ØSU støtter Kommissionens anbefaling af, at undtagelsen forlænges, således at den svenske regering får mere tid til at foretage de nødvendige tilpasninger af sin alkoholpolitik. Navnlig bifalder ØSU den svenske regerings løfte om gradvis at øge de mængder, som svenske forbrugere kan indføre til Sverige fra andre medlemsstater.

3.2. Det bifalder også den klare beslutning om, at det grundlæggende princip om varernes frie bevægelighed i det indre marked skal gælde uindskrænket fra udgangen af 2003.

Bruxelles, den 12. juli 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT C 204 af 18.7.2000.